བཙན་བྱོལ་བོད་པའི་སྤྱི་ཚོགས་འདི་ཡང་མིང་ཙམ་གྱིས་ཚོགས་པ་ཁག་ཅིག་གི་ལག་ཏུ་ཡོད་པ་ལྟ་བུའི་བསམ་ཚུལ་དང་སྣང་ཚུལ་གཉིས་ཀ་ཡོད་པར་བརྟེན།ཚོགས་པ་ཁག་གིས་བསམ་བློ་དང་བྱེད་སྟངས་གང་ཐད་ནས་སྤྱི་ཚོགས་དང་ཐག་ཉེ་པོའི་ཐོག་ནས་སྣེ་ཁྲིད་ཐུབ་དགོས་པ་ལས།ཚོགས་པ་ཁག་མིང་ཙམ་ལས་དོན་གྱིས་མི་མང་དང་འབྲེལ་བ་མེད་པར་མི་མང་གི་ཤུགས་རྐྱེན་འགོག་ཐབས་བྱས་ན།དེ་ནས་བཟུང་རིམ་པས་ཚོགས་པ་ཁག་གི་ནུས་ཤུགས་ཀྱང་ཉམས་གུད་དུ་འགྲོ་རྒྱུ་ཡིན་པ་སྨྲོས་མ་དགོས་པ་རེད།དོན་དག་འདི་ནི་བཙན་བྱོལ་བོད་པའི་སྤྱི་ཚོགས་ཁྱོན་ཡོངས་ནས་བསམ་བློ་གཏོང་དགོས་པའི་གནད་དོན་གལ་ཆེན་ཞིག་ཡིན་པ་ཙམ་དུ་མ་ཟད།བོད་མིའི་སྒྲིག་འཛུགས་ཀྱི་ངོས་ནས་ཀྱང་ངེས་པར་དུ་དགོངས་པ་བཞེས་དགོས་པའི་གནད་དོན་ཞིག་ཏུ་གྱུར་ཡོད།སྒྲིག་འཛུགས་དང་ཚོགས་པ་ག་འདྲ་ཞིག་ཡིན་ཡང་མི་མང་གི་བསམ་ཚུལ་དང་ཤུགས་རྐྱེན་དེ་གལ་ཆེ་ཤོས་སུ་བརྩི་དགོས་པ་ལས།དེ་དང་འབྲེལ་བ་མེད་པའི་ལྟ་ཚུལ་འཛིན་མཁན་དང་དེ་ལྟ་བུའི་ཐབས་ཤེས་བྱེད་མཁན་ནི་སྤྱི་ཚོགས་ཀྱི་འགལ་རྐྱེན་ཁོ་ནར་གྱུར་ཡོད།།